Book of Wei 06

魏書六　　董二袁劉傳第六

董卓 (Dong Zhuo)
董卓字仲穎，隴西臨洮人也. 英雄記曰：卓父君雅，由微官為潁川綸氏尉. 有三子：長子擢，字孟高，早卒；次即卓；卓弟旻字叔穎. 少好俠，嘗游羌中，盡與諸豪帥相結. 後歸耕於野，而豪帥有來從之者，卓與俱還，殺耕牛與相宴樂. 諸豪帥感其意，歸相斂，得雜畜千餘頭以贈卓. 吳書曰：郡召卓為吏，使監領盜賊. 胡嘗出鈔，多虜民人，涼州刺史成就辟卓為從事，使領兵騎討捕，大破之，斬獲千計. 並州刺史段熲薦卓公府，司徒袁隗辟為掾. 漢桓帝末，以六郡良家子為羽林郎. 卓有才武，旅力少比，雙帶兩鞬，左右馳射. 為軍司馬，從中郎將張奐征並州有功，拜郎中，賜縑九千匹，卓悉以分與吏士. 遷廣武令，蜀郡北部都尉，西域戊己校尉，免. 徵拜並州刺史、河東太守，英雄記曰：卓數討羌、胡，前後百餘戰. 遷中郎將，討黃巾，軍敗抵罪. 韓遂等起涼州，複為中郎將，西拒遂. 於望垣硤北，為羌、胡數萬人所圍，糧食乏絕. 卓偽欲捕魚，堰其還道當所渡水為池，使水渟滿數十裏，默從堰下過其軍而決堰. 比羌、胡聞知追逐，水已深，不得渡. 時六軍上隴西，五軍敗績，卓獨全眾而還，屯住扶風. 拜前將軍，封斄鄉侯，徵為並州牧. 靈帝紀曰：中平五年，徵卓為少府，敕以營吏士屬左將軍皇甫嵩，詣行在所. 卓上言：「涼州擾亂，鯨鯢未滅，此臣奮發效命之秋. 吏士踴躍，戀恩念報，各遮臣車，辭聲懇惻，未得即路也. 輒且行前將軍事，盡心慰恤，效力行陳. 」六年，以卓為並州牧，又敕以吏兵屬皇甫嵩. 卓複上言：「臣掌戎十年，士卒大小，相狎彌久，戀臣畜養之恩，樂為國家奮一旦之命，乞將之州，效力邊陲. 」卓再違詔敕，會為何進所召.

靈帝崩，少帝即位. 大將軍何進與司隸校尉袁紹謀誅諸閹官，太后不從. 進乃召卓使將兵詣京師，並密令上書曰：「中常侍張讓等竊幸乘寵，濁亂海內. 昔趙鞅興晉陽之甲，以逐君側之惡. 臣輒鳴鐘鼓如洛陽，即討讓等. 」欲以脅迫太后. 卓未至，進敗. 續漢書曰：進字遂高，南陽人，太后異母兄也. 進本屠家子，父曰真. 真死後，進以妹倚黃門得入掖庭，有寵，光和三年立為皇后，進由是貴幸. 中平元年，黃巾起，拜進大將軍. 典略載卓表曰：「臣伏惟天下所以有逆不止者，各由黃門常侍張讓等侮慢天常，操擅王命，父子兄弟並據州郡，一書出門，便獲千金，京畿諸郡數百萬膏腴美田皆屬讓等，至使怨氣上蒸，妖賊起. 臣前奉詔討於扶羅，將士饑乏，不肯渡河，皆言欲詣京師先誅閹豎以除民害，從台閣求乞資直. 臣隨慰撫，以至新安. 臣聞揚湯止沸，不如滅火去薪，潰癰雖痛，勝於養肉，及溺呼船，悔之無及. 」中常侍段珪等劫帝走小平津，卓遂將其眾迎帝於北芒，還宮. 張璠漢紀曰：帝以八月庚午為諸黃門所劫，步出穀門，走至河上. 諸黃門既投河死. 時帝年十四，陳留王年九歲，兄弟獨夜步行欲還宮，闇暝，逐螢火而行，數裏，得民家以露車載送. 辛未，公卿以下與卓共迎帝於北芒阪下. 獻帝春秋曰：先是童謠曰：「侯非侯，王非王，千乘萬騎走北芒. 」卓時適至，屯顯陽苑. 聞帝當還，率眾迎帝. 典略曰：帝望見卓兵涕泣. 群公謂卓曰：「有詔卻兵. 」卓曰：「公諸人為國大臣，不能匡正王室，至使國家播蕩，何卻兵之有！」遂俱入城. 獻帝紀曰：卓與帝語，語不可了. 乃更與陳留王語，問禍亂由起；王答，自初至終，無所遺失. 卓大喜，乃有廢立意. 英雄記曰：河南中部掾閔貢扶帝及陳留王上至雒舍止. 帝獨乘一馬，陳留王與貢共乘一馬，從雒舍南行. 公卿百官奉迎於北芒阪下，故太尉崔烈在前導. 卓將步騎數千來迎，烈呵使避，卓罵烈曰：「晝夜三百里來，何雲避，我不能斷卿頭邪？」前見帝曰：「陛下令常侍小黃門作亂乃爾，以取禍敗，為負不小邪？」又趨陳留王，曰：「我董卓也，從我抱來. 」乃於貢抱中取王. 英雄記曰：一本雲王不就卓抱，卓與王並馬而行也. 時進弟車騎將軍苗為進眾所殺，英雄記雲：苗，太后之同母兄，先嫁硃氏之子. 進部曲將吳匡，素怨苗不與進同心，又疑其與宦官通謀，乃令軍中曰：「殺大將軍者，車騎也. 」遂引兵與卓弟旻共攻殺苗於硃爵闕下. 進、苗部曲無所屬，皆詣卓. 卓又使呂布殺執金吾丁原，並其眾，故京都兵權唯在卓. 九州春秋曰：卓初入洛陽，步騎不過三千，自 嫌兵少，不為遠近所服；率四五日，輒夜遣兵出四城門，明日陳旌鼓而入，宣言雲「西兵複入至洛中」. 人不覺，謂卓兵不可勝數.

先是，進遣騎都尉太山鮑信所在募兵，適至，信謂紹曰：「卓擁強兵，有異志，今不早圖，將為所制；及其初至疲勞，襲之可禽也. 」紹畏卓，不敢發，信遂還鄉里.

於是以久不雨，策免司空劉弘而卓代之，俄遷太尉，假節鉞虎賁. 遂廢帝為弘農王. 尋又殺王及何太后. 立靈帝少子陳留王，是為獻帝. 獻帝紀曰：卓謀廢帝，會群臣於朝堂，議曰：「大者天地，次者君臣，所以為治. 今皇帝闇弱，不可以奉宗廟，為天下主. 欲依伊尹、霍光故事，立陳留王，何如？」尚書盧植曰：「案尚書太甲既立不明，伊尹放之桐宮. 昌邑王立二十七日，罪過千餘，故霍光廢之. 今上富於春秋，行未有失，非前事之比也. 」卓怒，罷坐，欲誅植，侍中蔡邕勸之，得免. 九月甲戌，卓複大會群臣曰：「太后逼迫永樂太后，令以憂死，逆婦姑之禮，無孝順之節. 天子幼質，軟弱不君. 昔伊尹放太甲，霍光廢昌邑，著在典籍，僉以為善. 今太后宜如太甲，皇帝宜如昌邑. 陳留王仁孝，宜即尊皇祚. 」獻帝起居注載策曰：「孝靈皇帝不究高宗眉壽之祚，早棄臣子. 皇帝承紹，海內側望，而帝天姿輕佻，威儀不恪，在喪慢惰，衰如故焉；凶德既彰，淫穢發聞，損辱神器，忝汙宗廟. 皇太后教無母儀，統政荒亂. 永樂太后暴崩，眾論惑焉. 三綱之道，天地之紀，而乃有闕，罪之大者. 陳留王協，聖德偉茂，規矩邈然，豐下兌上，有堯圖之表；居喪哀戚，言不及邪，岐嶷之性，有周成之懿. 休聲美稱，天下所聞，宜承洪業，為萬世統，可以承宗廟. 廢皇帝為弘農王. 皇太后還政. 」尚書讀冊畢，群臣莫有言，尚書丁宮曰：「天禍漢室，喪亂弘多. 昔祭仲廢忽立突，春秋大其權. 今大臣量宜為社稷計，誠合天人，請稱萬歲. 」卓以太后見廢，故公卿以下不布服，會葬，素衣而已. 卓遷相國，封郿侯，贊拜不名，劍履上殿，又封卓母為池陽君，置家令、丞. 卓既率精兵來，適值帝室大亂，得專廢立，據有武庫甲兵，國家珍寶，威震天下. 卓性殘忍不仁，遂以嚴刑脅眾，睚眥之隙必報，人不自保. 魏書曰：卓所原無極，語賓客曰：「我相，貴無上也. 」英雄記曰：卓欲震威，侍御史擾龍宗詣卓白事，不解劍，立撾殺之，京師震動. 發何苗棺，出其屍，枝解節棄於道邊. 又收苗母舞陽君殺之，棄屍於苑枳落中，不復收斂. 嘗遣軍到陽城. 時適二月社，民各在其社下，悉就斷其男子頭，駕其車牛，載其婦女財物，以所斷頭系車轅軸，連軫而還洛，雲攻賊大獲，稱萬歲. 入開陽城門，焚燒其頭，以婦女與甲兵為婢妾. 至於奸亂宮人公主. 其凶逆如此.

初，卓信任尚書周毖，城門校尉伍瓊等，用其所舉韓馥、劉岱、孔伷、（張資）〔張咨〕、張邈等出宰州郡. 而馥等至官，皆合兵將以討卓. 卓聞之，以為毖、瓊等通情賣己，皆斬之. 英雄記曰：毖字仲遠，武威人. 瓊字德瑜，汝南人. 謝承後漢書曰：伍孚字德瑜，少有大節，為郡門下書佐. 其本邑長有罪，太守使孚出教，敕曹下督郵收之. 孚不肯受教，伏地仰諫曰：「君雖不君，臣不可不臣，明府奈何令孚受教，敕外收本邑長乎？更乞授他吏. 」太守奇而聽之. 後大將軍何進辟為東曹屬，稍遷侍中、河南尹、越騎校尉. 董卓作亂，百僚震栗. 孚著小鎧，於朝服裏挾佩刀見卓，欲伺便刺殺之. 語闋辭去，卓送至閤中，孚因出刀刺之. 卓多力，退卻不中，即收孚. 卓曰：「卿欲反邪？」孚大言曰：「汝非吾君，吾非汝臣，何反之有？汝亂國篡主，罪盈惡大，今是吾死日，故來誅奸賊耳，恨不車裂汝於市朝以謝天下. 」遂殺孚. 謝承記孚字及本郡，則與瓊同，而致死事乃與孚異也，不知孚為瓊之別名，為別有伍孚也？蓋未詳之.

河內太守王匡，遣泰山兵屯河陽津，將以圖卓. 卓遣疑兵若將於平陰渡者，潛遣銳眾從小平北渡，繞擊其後，大破之津北，死者略盡. 卓以山東豪傑並起，恐懼不寧. 初平元年二月，乃徙天子都長安. 焚燒洛陽宮室，悉發掘陵墓，取寶物. 華嶠漢書曰：卓欲遷長安，召公卿以下大議. 司徒楊彪曰：「昔盤庚五遷，殷民胥怨，故作三篇以曉天下之民. （而）海內安穩，無故移都，恐百姓驚動，麋沸蟻聚為亂. 」卓曰：「關中肥饒，故秦得併吞六國. 今徙西京，設令關東豪強敢有動者，以我強兵踧之，可使詣滄海. 」彪曰：「海內動之甚易，安之甚難. 又長安宮室壞敗，不可卒複. 」卓曰：「武帝時居杜陵南山下，有成瓦窯數千處，引涼州材木東下以作宮室，為功不難. 」卓意不得，便作色曰：「公欲沮我計邪？邊章、韓約有書來，欲令朝廷必徙都. 若大兵（來）下，我不能複相救，公便可與袁氏西行. 」彪曰：「西方自彪道徑也，顧未知天下何如耳！」議罷. 卓敕司隸校尉宣璠以災異劾奏，因策免彪. 續漢書曰：太尉黃琬、司徒楊彪、司空荀爽俱詣卓，卓言：「昔高祖都關中，十一世後中興，更都洛陽. 從光武至今複十一世，案石苞室讖，宜複還都長安. 」坐中皆驚愕，無敢應者. 彪曰：「遷都改制，天下大事，皆當因民之心，隨時之宜. 昔盤庚五遷，殷民胥怨，故作三篇以曉之. 往者王莽篡逆，變亂五常，更始赤眉之時，焚燒長安，殘害百姓，民人流亡，百無一在. 光武受命，更都洛邑，此其宜也. 今方建立聖主，光隆漢祚，而無故捐宮廟，棄園陵，恐百姓驚愕，不解此意，必麋沸蟻聚以致擾亂. 石苞室讖，妖邪之書，豈可信用？」卓作色曰：「楊公欲沮國家計邪？關東方亂，所在賊起. 崤函險固，國之重防. 又隴右取材，功夫不難. 杜陵南山下有孝武故陶處，作磚瓦，一朝可辦. 宮室官府，蓋何足言！百姓小民，何足與議. 若有前卻，我以大兵驅之，豈得自在. 」百寮恐怖失色. 琬謂卓曰：「此大事. 楊公之語，得無重思！」卓罷坐，即日令司隸奏彪及琬，皆免官. 大駕即西. 卓部兵燒洛陽城外面百里. 又自將兵燒南北宮及宗廟、府庫、民家，城內掃地殄盡. 又收諸富室，以罪惡沒入其財物；無辜而死者，不可勝計. 獻帝紀曰：卓獲山東兵，以豬膏塗布十餘匹，用纏其身，然後燒之，先從足起. 獲袁紹豫州從事李延，煮殺之. 卓所愛胡，恃寵放縱，為司隸校尉趙謙所殺. 卓大怒曰：「我愛狗，尚不欲令人呵之，而況人乎！」乃召司隸都官撾殺之. 卓至西京，為太師，號曰尚父. 乘青蓋金華車，爪畫兩轓，時人號曰竿摩車. 魏書曰：言其逼天子也. 獻帝紀曰；卓既為太師，複欲稱尚父，以問蔡邕. 邕曰：「昔武王受命，太公為師，輔佐周室，以伐無道，是以天下尊之，稱為尚父. 今公之功德誠為巍巍，宜須關東悉定，車駕東還，然後議之. 」乃止. 京師地震，卓又問邕. 邕對曰：「地動陰盛，大臣逾制之所致也. 公乘青蓋車，遠近以為非宜. 」卓從之，更乘金華皁蓋車也. 卓弟旻為左將軍，封鄠侯；兄子璜為侍中中軍校尉典兵；宗族內外並列朝廷. 英雄記曰：卓侍妾懷抱中子，皆封侯，弄以金紫. 孫女名白，時尚未笄，封為渭陽君. 於郿城東起壇，從廣二丈餘，高五六尺，使白乘軒金華青蓋車，都尉、中郎將、刺史千石在郿者，各令乘軒簪筆，為白導從，之壇上，使兄子璜為使者授印綬. 公卿見卓，謁拜車下，卓不為禮. 召呼三台尚書以下自詣卓府啟事. 山陽公載記曰：初卓為前將軍，皇甫嵩為左將軍，俱征韓遂，各不相下. 後卓徵為少府並州牧，兵當屬嵩，卓大怒. 及為太師，嵩為禦史中丞，拜於車下. 卓問嵩：「義真服未乎？」嵩曰：「安知明公乃至於是！」卓曰：「鴻鵠固有遠志，但燕雀自不知耳. 」嵩曰：「昔與明公俱為鴻鵠，不意今日變為鳳皇耳. 」卓笑曰：「卿早服，今日可不拜也. 」張璠漢紀曰：卓抵其手謂皇甫嵩曰：「義真怖未乎？」嵩對曰：「明公以德輔朝廷，大慶方至，何怖之有？若淫刑以逞，將天下皆懼，豈獨嵩乎？」卓默然，遂與嵩和解. 築郿塢，高與長安城埒，積穀為三十年儲，英雄記曰：郿去長安二百六十裏. 雲事成，雄據天下，不成，守此足以畢老. 嘗至郿行塢，公卿已下祖道於橫門外. 橫音光. 卓豫施帳幔飲，誘降北地反者數百人，於坐中先斷其舌，或斬手足，或鑿眼，或鑊煮之，未死，偃轉杯案間，會者皆戰慄亡失匕箸，而卓飲食自若. 太史望氣，言當有大臣戮死者. 故太尉張溫時為衛尉，素不善卓，卓心怨之，因天有變，欲以塞咎，使人言溫與袁術交關，遂笞殺之. 傅子曰：靈帝時榜門賣官，於是太尉段熲、司徒崔烈、太尉樊陵、司空張溫之徒，皆入錢上千萬下五百萬以買三公. 熲數征伐有大功，烈有北州重名，溫有傑才，陵能偶時，皆一時顯士，猶以貨取位，而況于劉囂、唐珍、張顥之黨乎！風俗通曰：司隸劉囂，以党諸常侍，致位公輔. 續漢書曰：唐珍，中常侍唐衡弟. 張顥，中常侍張奉弟. 法令苛酷，愛憎淫刑，更相被誣，冤死者千數. 百姓嗷嗷，道路以目. 魏書曰：卓使司隸校尉劉囂籍吏民有為子不孝，為臣不忠，為吏不清，為弟不順，有應此者皆身誅，財物沒官. 於是愛憎互起，民多冤死. 悉椎 破銅人、鐘虡，及壞五銖錢. 更鑄為小錢，大五分，無文章，肉好無輪郭，不磨鑢. 於是貨輕而物貴，穀一斛至數十萬. 自是後錢貨不行.

三年四月，司徒王允、尚書僕射士孫瑞、卓將呂布共謀誅卓. 是時，天子有疾新愈，大會未央殿. 布使同郡騎都尉李肅等，將親兵十餘人，偽著衛士服守掖門. 布懷詔書. 卓至，肅等格卓. 卓驚呼布所在. 布曰「有詔」，遂殺卓，夷三族. 主簿田景前趨卓屍，布又殺之；凡所殺三人，餘莫敢動. 英雄記曰：時有謠言曰：「千里草，何青青，十日蔔，猶不生. 」又作董逃之歌. 又有道士書布為「呂」字以示卓，卓不知其為呂布也. 卓當入會，陳列步騎，自營至宮，朝服導引行其中. 馬躓不前，卓心怪欲止，布勸使行，乃衷甲而入. 卓既死，當時日月清淨，微風不起. 旻、璜等及宗族老弱悉在郿，皆還，為其群下所斫射. 卓母年九十，走至塢門曰「乞脫我死」，即斬首. 袁氏門生故吏，改殯諸袁死於郿者，斂聚董氏屍於其側而焚之. 暴卓屍於市. 卓素肥，膏流浸地，草為之丹. 守屍吏暝以為大炷，置卓臍中以為燈，光明達旦，如是積日. 後卓故部曲收所燒者灰，並以一棺棺之，葬於郿. 卓塢中金有二三萬斤，銀八九萬斤，珠玉錦綺奇玩雜物皆山崇阜積，不可知數. 長安士庶鹹相慶賀，諸阿附卓者皆下獄死. 謝承後漢書曰：蔡邕在王允坐，聞卓死，有嘆惜之音. 允責邕曰：「卓，國之大賊，殺主殘臣，天地所不祐，人神所同疾. 君為王臣，世受漢恩，國主危難，曾不倒戈，卓受天誅，而更嗟痛乎？」便使收付廷尉. 邕謝允曰：「雖以不忠，猶識大義，古今安危，耳所厭聞，口所常玩，豈當背國而向卓也？狂瞽之詞，謬出患入，原黥首為刑以繼漢史. 」公卿惜邕才，鹹共諫允. 允曰：「昔武帝不殺司馬遷，使作謗書，流於後世. 方今國祚中衰，戎馬在郊，不可令佞臣執筆在幼主左右，後令吾徒並受謗議. 」遂殺邕. 臣松之以為蔡邕雖為卓所親任，情必不黨. 甯不知卓之奸凶，為天下所毒，聞其死亡，理無嘆惜. 縱複令然，不應反言于王允之坐. 斯殆謝承之妄記也. 史遷紀傳，博有奇功於世，而雲王允謂孝武應早殺遷，此非識者之言. 但遷為不隱孝武之失，直書其事耳，何謗之有乎？王允之忠正，可謂內省不疚者矣，既無懼於謗，且欲殺邕，當論邕應死與不，豈可慮其謗己而枉戮善人哉！此皆誣罔不通之甚者. 張璠漢紀曰：初，蔡邕以言事見徙，名聞天下，義動志士. 及還，內寵惡之. 邕恐，乃亡命海濱，往來依太山羊氏，積十年. 卓為太尉，辟為掾，以高第為侍御史治書，三日中遂至尚書. 後遷巴東太守，卓上留拜侍中，至長安為左中郎將. 卓重其才，厚遇之. 每有朝廷事，常令邕具草. 及允將殺邕，時名士多為之言，允悔欲止，而 邕已死.

初，卓女婿中郎將牛輔典兵別屯陝，分遣校尉李傕、郭汜、張濟略陳留、潁川諸縣. 卓死，呂布使李肅至陝，欲以詔命誅輔. 輔等逆與肅戰，肅敗走弘農，布誅肅. 魏書曰：輔恇怯失守，不能自安. 常把辟兵符，以鈇鑕致其旁，欲以自強. 見客，先使相者相之，知有反氣與不，又筮知吉凶，然後乃見之. 中郎將董越來就輔，輔使筮之，得兌下離上，筮者曰：「火勝金，外謀內之卦也. 」即時殺越. 獻帝紀雲：筮人常為越所鞭，故因此以報之. 其後輔營兵有夜叛出者，營中驚，輔以為皆叛，乃取金寶，獨與素所厚（友）胡赤兒等五六人相隨，逾城北渡河，赤兒等利其金寶，斬首送長安.

比傕等還，輔已敗，眾無所依，欲各散歸. 既無赦書，而聞長安中欲盡誅涼州人，憂恐不知所為. 用賈詡策，遂將其眾而西，所在收兵，比至長安，眾十餘萬，九州春秋曰：傕等在陝，皆恐怖，急擁兵自守. 胡文才、楊整脩皆涼州大人，而司徒王允素所不善也. 及李傕之叛，允乃呼文才、整脩使東解釋之，不假借以溫顏，謂曰：「關東鼠子欲何為邪？卿往呼之. 」於是二人往，實召兵而還. 與卓故部曲樊稠、李蒙、王方等合圍長安城. 十日城陷，與布戰城中，布敗走. 傕等放兵略長安老少，殺之悉盡，死者狼籍. 誅殺卓者，屍王允於市. 張璠漢紀曰：布兵敗，駐馬青瑣門外，謂允曰：「公可以去. 」允曰：「安國家，吾之上原也，若不獲，則奉身以死. 朝廷幼主恃我而已，臨難苟免，吾不為也. 努力謝關東諸公，以國家為念. 」傕、汜入長安城，屯南宮掖門，殺太僕魯馗、大鴻臚周奐、城門校尉崔烈、越騎校尉王頎. 吏民死者不可勝數. 司徒王允挾天子上宣平城門避兵，傕等於城門下拜，伏地叩頭. 帝謂傕等曰：「卿無作威福，而乃放兵縱橫，欲何為乎？」傕等曰：「董卓忠於陛下，而無故為呂布所殺. 臣等為卓報讎，弗敢為逆也. 請事竟，詣廷尉受罪. 」允窮逼出見傕，傕誅允及妻子宗族十餘人. 長安城中男女大小莫不流涕. 允字子師，太原祁人也. 少有大節，郭泰見而奇之，曰：「王生一日千里，王佐之才也. 」泰雖先達，遂與定交. 三公並辟，曆豫州刺史，辟荀爽、孔融為從事，遷河南尹、尚書令. 及為司徒，其所以扶持王室，甚得大臣之節，自天子以下，皆倚賴焉. 卓亦推信之，委以朝廷. 華嶠曰：夫士以正立，以謀濟，以義成，若王允之推董卓而分其權，伺其間而弊其罪. 當此之時，天下之難解矣，本之皆主於忠義也，故推卓不為失正，分權不為不義，伺間不為狙詐，是以謀濟義成，而歸於正也. 葬卓於郿，大風暴雨震卓墓，水流入藏，漂其棺槨. 傕為車騎將軍、池陽侯，領司隸校尉、假節. 汜為後將軍、美陽侯. 稠為右將軍、萬年侯. 傕、汜、稠擅朝政. 英雄記曰：傕，北地人. 汜，張掖人，一名多. 濟為驃騎將軍、平陽侯，屯弘農.

是歲，韓遂、馬騰等降，率眾詣長安. 以遂為鎮西將軍，遣還涼州，騰征西將軍，屯郿. 侍中馬宇與諫議大夫種邵、左中郎將劉範等謀，欲使騰襲長安，己為內應，以誅傕等. 騰引兵至長平觀，宇等謀泄，出奔槐裏. 稠擊騰，騰敗走，還涼州；又攻槐裏，宇等皆死. 時三輔民尚數十萬戶，傕等放兵劫略，攻剽城邑，人民饑困，二年間相啖食略盡. 獻帝紀曰：是時新遷都，宮人多亡衣服，帝欲發禦府繒以與之，李傕弗欲，曰：「宮中有衣，胡為複作邪？」詔賣廄馬百餘匹，禦府大司農出雜繒二萬匹，與所賣廄馬直，賜公卿以下及貧民不能自存者. 李傕曰「我邸閣儲偫少」，乃悉載置其營. 賈詡曰「此上意，不可拒」，傕不從之.

諸將爭權，遂殺稠，並其眾. 九州春秋曰：馬騰、韓遂之敗，樊稠追至陳倉. 遂語稠曰：「天地反覆，未可知也. 本所爭者非私怨，王家事耳. 與足下州裏人，今雖小違，要當大同，欲相與善語以別. 邂逅萬一不如意，後可複相見乎！」俱卻騎前接馬，交臂相加，共語良久而別. 傕兄子利隨稠，利還告傕，韓、樊交馬語，不知所道，意愛甚密. 傕以是疑稠與韓遂私和而有異意. 稠欲將兵東出關，從傕索益兵. 因請稠會議，便於坐殺稠. 汜與傕轉相疑，戰鬥長安中. 典略曰：傕數設酒請汜，或留汜止宿. 汜妻懼傕與汜婢妾而奪己愛，思有以離間之. 會傕送饋，妻乃以豉為藥，汜將食，妻曰：「食從外來，倘或有故！」遂摘藥示之，曰：「一棲不二雄，我固疑將軍之信李公也. 」他日傕複請汜，大醉. 汜疑傕藥之，絞糞汁飲之乃解. 於是遂生嫌隙，而治兵相攻. 傕質天子於營，燒宮殿城門，略官寺，盡收乘輿服禦物置其家. 獻帝起居注曰：初，汜謀迎天子幸其營，夜有亡告傕者，傕使兄子暹將數千兵圍宮，以車三乘迎天子. 楊彪曰：「自古帝王無在人臣家者. 舉事當合天下心，諸君作此，非是也. 」暹曰：「將軍計定矣. 」於是天子一乘，貴人伏氏一乘，賈詡、左靈一乘，其餘皆步從. 是日，傕複移乘輿幸北塢，使校尉監塢門，內外隔絕. 諸侍臣皆有饑色，時盛暑熱，人盡寒心. 帝求米五斛、牛骨五具以賜左右，傕曰：「朝餔上飯，何用米為？」乃與腐牛骨，皆臭不可食. 帝大怒，欲詰責之. 侍中楊琦上封事曰：「傕，邊鄙之人，習於夷風，今又自知所犯悖逆，常有怏怏之色，欲輔車駕幸黃白城以紓其憤. 臣原陛下忍之，未可顯其罪也. 」帝納之. 初，傕屯黃白城，故謀欲徙之. 傕以司徒趙溫不與己同，乃內溫塢中. 溫聞傕欲移乘輿，與傕書曰：「公前讬為董公報仇，然實屠陷王城，殺戮大臣，天下不可家見而戶釋也. 今爭睚眥之隙，以成千鈞之仇，民在塗炭，各不聊生，曾不改寤，遂成禍亂. 朝廷仍下明詔，欲令和解，詔命不行，恩澤日損，而複欲輔乘輿于黃白城，此誠老夫所不解也. 於易，一過為過，再為涉，三而弗改，滅其頂，凶. 不如早共和解，引兵還屯，上安萬乘，下全生民，豈不幸甚！」傕大怒，欲遣人害溫. 其從弟應，溫故掾也，諫之數日乃止. 帝聞溫與傕書，問侍中常洽曰：「傕弗知臧否，溫言太切，可為寒心. 」對曰：「李應已解之矣. 」帝乃悅. 傕使公卿詣汜請和，汜皆執之. 華嶠漢書曰：汜饗公卿，議欲攻傕. 楊彪曰：「群臣共鬥，一人劫天子，一人質公卿，此可行乎？」汜怒，欲手刃之，中郎將楊密及 左右多諫，汜乃歸之. 相攻擊連月，死者萬數. 獻帝起居注曰：傕性喜鬼怪左道之術，常有道人及女巫歌謳擊鼓下神，祠祭六丁，符劾厭勝之具，無所不為. 又於朝廷省門外，為董卓作神坐，數以牛羊祠之，訖，過省閤問起居，求入見. 傕帶三刀，手複與鞭合持一刃. 侍中、侍郎見傕帶仗，皆惶恐，亦帶劍持刀，先入在帝側. 傕對帝，或言「明陛下」，或言「明帝」，為帝說郭汜無狀，帝亦隨其意答應之. 傕喜，出言「明陛下真賢聖主」，意遂自信，自謂良得天子歡心也. 雖然，猶不欲令近臣帶劍在帝邊，謂人言「此曹子將欲圖我邪？而皆持刀也」. 侍中李禎，傕州裏，素與傕通，語傕「所以持刀者，軍中不可不爾，此國家故事」. 傕意乃解. 天子以謁者僕射皇甫酈涼州舊姓，有專對之才，遣令和傕、汜. 酈先詣汜，汜受詔命. 詣傕，傕不肯，曰：「我有呂布之功，輔政四年，三輔清靜，天下所知也. 郭多，盜馬虜耳，何敢乃欲與吾等邪？必欲誅之. 君為涼州人，觀吾方略士眾，足辦多不？多又劫質公卿，所為如是，而君苟欲利郭多，李傕有膽自知之. 」酈答曰：「昔有窮後羿恃其善射，不思患難，以至於斃. 近董公之強，明將軍目所見，內有王公以為內主，外有董旻、承、璜以為鯁毒，呂布受恩而反圖之，斯須之間，頭縣竿端，此有勇而無謀也. 今將軍身為上將，把鉞仗節，子孫握權，宗族荷寵，國家好爵而皆據之. 今郭多劫質公卿，將軍脅至尊，誰為輕重邪？張濟與郭多、楊定有謀，又為冠帶所附. 楊奉，白波帥耳，猶知將軍所為非是，將軍雖拜寵之，猶不肯盡力也. 」傕不納酈言，而呵之令出. 酈出，詣省門，白傕不肯從詔，辭語不順. 侍中胡邈為傕所幸，呼傳詔者令飾其辭. 又謂酈曰：「李將軍於卿不薄，又皇甫公為太尉，李將軍力也. 」酈答曰：「胡敬才，卿為國家常伯，輔弼之臣也，語言如此，寧可用邪？」邈曰：「念卿失李將軍意，恐不易耳！我與卿何事者？」酈言：「我累世受恩，身又常在幃幄，君辱臣死，當坐國家，為李傕所殺，則天命也. 」天子聞酈答語切，恐傕聞之，便敕遣酈. 酈裁出營門，傕遣虎賁王昌呼之. 昌知酈忠直，縱令去，還答傕，言追之不及. 天子使左中郎將李固持節拜傕為大司馬，在三公之右. 傕自以為得鬼神之力，乃厚賜諸巫.

傕將楊奉與傕軍吏宋果等謀殺傕，事泄，遂將兵叛傕. 傕眾叛，稍衰弱. 張濟自陝和解之，天子乃得出，至新豐、霸陵間. 獻帝起居注曰：初，天子出到宣平門，當度橋，汜兵數百人遮橋問「是天子邪」？車不得前. 傕兵數百人皆持大戟在乘輿車左右，侍中劉艾大呼雲：「是天子也. 」使侍中楊琦高舉車帷. 帝言諸兵：「汝不卻，何敢迫近至尊邪？」汜等兵乃卻. 既度橋，士眾咸呼萬歲. 郭汜複欲脅天子還都郿. 天子奔奉營，奉擊汜破之. 汜走南山，奉及將軍董承以天子還洛陽. 傕、汜悔遣天子，複相與和，追及天子於弘農之曹陽. 奉急招河東故白波帥韓暹、胡才、李樂等合，與傕、汜大戰. 奉兵敗，傕等縱兵殺公卿百官，略宮人入弘農. 獻帝紀曰：時尚書令士孫瑞為亂兵所害. 三輔決錄注曰：瑞字君榮，扶風人，世為學門. 瑞少傳家業，博達無所不通，仕曆顯位. 卓既誅，遷大司農，為國三老. 每三公缺，瑞常在選中. 太尉周忠、皇甫嵩，司徒淳于嘉、趙溫，司空楊彪、張喜等為公，皆辭拜讓瑞. 天子都許，追論瑞功，封子萌澹津亭侯. 萌字文始，亦有才學，與王粲善. 臨當就國，粲作詩以贈萌，萌有答，在粲集中. 天子走陝，北渡河，失輜重，步行，唯皇后貴人從，至大陽，止人家屋中. 獻帝紀曰：初，議者欲令天子浮河東下，太尉楊彪曰：「臣弘農人，從此已東，有三十六灘，非萬乘所當從也. 」劉艾曰：「臣前為陝令，知其危險，有師猶有傾覆，況今無師，太尉謀是也. 」乃止. 及當北渡，使李樂具船. 天子步行趨河岸，岸高不得下，董承等謀欲以馬羈相續以系帝腰. 時中宮僕伏德扶中宮，一手持十匹絹，乃取德絹連續為輦. 行軍校尉尚弘多力，令弘居前負帝，乃得下登船. 其餘不得渡者甚眾，複遣船收諸不得渡者，皆爭攀船，船上人以刃櫟斷其指，舟中之指可掬. 奉、暹等遂以天子都安邑，禦乘牛車. 太尉楊彪、太僕韓融近臣從者十餘人. 以暹為征東、才為征西、樂征北將軍，並與奉、承持政. 遣融至弘農，與傕、汜等連和，還所略宮人公卿百官，及乘輿車馬數乘. 是時蝗蟲起，歲旱無穀，從官食棗菜. 魏書曰：乘輿時居棘籬中，門戶無關閉. 天子與群臣會，兵士伏籬上觀，互相鎮壓以為笑. 諸將專權，或擅笞殺尚書. 司隸校尉出入，民兵抵擲之. 諸將或遣婢詣省閤，或自齎酒啖，過天子飲，侍中不通，喧呼罵詈，遂不能止. 又競表拜諸營壁民為部曲，求其禮遺. 醫師、走卒，皆為校尉，禦史刻印不供，乃以錐畫，示有文字，或不時得也. 諸將不能相率，上下亂，糧食盡. 奉、暹、承乃以天子還洛陽. 出箕關，下 軹道，張楊以食迎道路，拜大司馬. 語在楊傳. 天子入洛陽，宮室燒盡，街陌荒蕪，百官披荊棘，依丘牆間. 州郡各擁兵自衛，莫有至者. 饑窮稍甚，尚書郎以下，自出樵采，或饑死牆壁間.

太祖乃迎天子都許. 暹、奉不能奉王法，各出奔，寇徐、揚間，為劉備所殺. 英雄記曰：備誘奉與相見，因於坐上執之. 暹失奉勢孤，時欲走還並州，為杼秋屯帥張宣所邀殺. 董承從太祖歲餘，誅. 建安二年，遣謁者僕射裴茂率關西諸將誅傕，夷三族. 典略曰：傕頭至，有詔高縣. 汜為其將五習所襲，死於郿. 濟饑餓，至南陽寇略，為穰人所殺，從子繡攝其眾. 才、樂留河東，才為怨家所殺，樂病死. 遂、騰自還涼州，更相寇，後騰入為衛尉，子超領其部曲. 十六年，超與關中諸將及遂等反，太祖征破之. 語在武紀. 遂奔金城，為其將所殺. 超據漢陽，騰坐夷三族. 趙衢等舉義兵討超，超走漢中從張魯，後奔劉備，死於蜀.

袁紹 (Yuan Shao)
袁紹字本初，汝南汝陽人也. 高祖父安，為漢司徒. 自安以下四世居三公位，由是勢傾天下. 華嶠漢書曰：安字邵公，好學有威重. 明帝時為楚郡太守，治楚王獄，所申理者四百餘家，皆蒙全濟，安遂為名臣. 章帝時至司徒，生蜀郡太守京. 京弟敞為司空. 京子湯，太尉. 湯四子：長子平，平弟成，左中郎將，並早卒；成弟逢，逢弟隗，皆為公. 魏書曰：自安以下，皆博愛容眾，無所揀擇；賓客入其門，無賢愚皆得所欲，為天下所歸. 紹即逢之庶子，術異母兄也，出後成為子. 英雄記曰：成字文開，壯健有部分，貴戚權豪自大將軍梁冀以下皆與結好，言無不從. 故京師為作諺曰：「事不諧，問文開. 」紹有姿貌威容，能折節下士，士多附之，太祖少與交焉. 以大將軍掾為侍御史，英雄記曰：紹生而父死，二公愛之. 幼使為郎，弱冠除濮陽長，有清名. 遭母喪，服竟，又追行父服，凡在塚廬六年. 禮畢，隱居洛陽，不妄通賓客，非海內知名，不得相見. 又好遊俠，與張孟卓、何伯求、吳子卿、許子遠、伍德瑜等皆為奔走之友. 不應辟命. 中常侍趙忠謂諸黃門曰：「袁本初坐作聲價，不應呼召而養死士，不知此兒欲何所為乎？」紹叔父隗聞之，責數紹曰：「汝且破我家！」紹於是乃起應大將軍之命. 臣松之案：魏書雲「紹，逢之庶子，出後伯父成」. 如此記所言，則似實成所生. 夫人追服所生，禮無其文，況於所後而可以行之！二書未詳孰是. 稍遷中軍校尉，至司隸.

靈帝崩，太后兄大將軍何進與紹謀誅諸閹官，續漢書曰：紹使客張津說進曰：「黃門、常侍秉權日久，又永樂太后與諸常侍專通財利，將軍宜整頓天下，為海內除患. 」進以為然，遂與紹結謀. 太后不從. 乃召董卓，欲以脅太后. 常侍、黃門聞之，皆詣進謝，唯所錯置. 時紹勸進便可於此決之，至於再三，而進不許. 令紹使洛陽方略武吏檢司諸宦者. 又令紹弟虎賁中郎將術選溫厚虎賁二百人，當入禁中，代持兵黃門陛守門戶. 中常侍段珪等矯太后命，召進入議，遂殺之，宮中亂. 九州春秋曰：初紹說進曰：「黃門、常侍累世太盛，威服海內，前竇武欲誅之而反為所害，但坐言語漏泄，以五營士為兵故耳. 五營士生長京師，服畏中人，而竇氏反用其鋒，遂果叛走歸黃門，是以自取破滅. 今將軍以元舅之尊，二府並領勁兵，其部曲將吏，皆英雄名士，樂盡死力，事在掌握，天贊其時也. 今為天下誅除貪穢，功勳顯著，垂名後世，雖周之申伯，何足道哉？今大行在前殿，將軍以詔書領兵衛守，可勿入宮. 」進納其言，後更狐疑. 紹懼進之改變，脅進曰：「今交構已成，形勢已露，將軍何為不早決之？事留變生，後機禍至. 」進不從，遂敗. 術將虎賁燒南宮嘉德殿青瑣門，欲以迫出珪等. 珪等不出，劫帝及帝弟陳留王走小平津. 紹既斬宦者所署司隸校尉許相，遂勒兵捕諸閹人，無少長皆殺之. 或有無須而誤死者，至自髮露形體而後得免. 宦者或有行善自守而猶見及. 其濫如此. 死者二千餘人. 急追珪等，珪等悉赴河死. 帝得還宮.

董卓呼紹，議欲廢帝，立陳留王. 是時紹叔父隗為太傅，紹偽許之，曰：「此大事，出當與太傅議. 」卓曰：「劉氏種不足複遺. 」紹不應，橫刀長揖而去. 獻帝春秋曰：卓欲廢帝，謂紹曰：「皇帝沖闇，非萬乘之主. 陳留王猶勝，今欲立之. 人有少智，大或癡，亦知複何如，為當且爾；卿不見靈帝乎？念此令人憤毒！」紹曰；「漢家君天下四百許年，恩澤深渥，兆民戴之來久. 今帝雖幼沖，未有不善宣聞天下，公欲廢適立庶，恐眾不從公議也. 」卓謂紹曰：「豎子！天下事豈不決我？我今為之，誰敢不從？爾謂董卓刀為不利乎！」紹曰：「天下健者，豈唯董公？」引佩刀橫揖而出. 臣松之以為紹於時與卓未構嫌隙，故卓與之諮謀. 若但以言議不同，便罵為豎子，而有推刃之心，及紹複答，屈疆為甚，卓又安能容忍而不加害乎？且如紹此言，進非亮正，退違詭遜，而顯其競爽之旨，以觸哮闞之鋒，有志功業者，理豈然哉！此語，妄之甚矣. 紹既出，遂亡奔冀州. 侍中周毖、城門校尉伍瓊、議郎何顒等，皆名士也，卓信之，而陰為紹，乃說卓曰：「夫廢立大事，非常人所及. 紹不達大體，恐懼故出奔，非有他志也. 今購之急，勢必為變. 袁氏樹恩四世，門世故吏遍於天下，若收豪傑以聚徒眾，英雄因之而起，則山東非公之有也. 不如赦之，拜一郡守，則紹喜於免罪，必無患矣. 」卓以為然，乃拜紹勃海太守，封邟鄉侯.

紹遂以勃海起兵，將以誅卓. 語在武紀. 紹自號車騎將軍，主盟，與冀州牧韓馥立幽州牧劉虞為帝，遣使奉章詣虞，虞不敢受. 後馥軍安平，為公孫瓚所敗. 瓚遂引兵入冀州，以討卓為名，內欲襲馥. 馥懷不自安. 英雄記曰：逢紀說紹曰：「將軍舉大事而仰人資給，不據一州，無以自全. 」紹答雲：「冀州兵強，吾士饑乏，設不能辦，無所容立. 」紀曰：「可與公孫瓚相聞，導使來南，擊取冀州. 公孫必至而馥懼矣，因使說利害，為陳禍福，馥必遜讓. 於此之際，可據其位. 」紹從其言而瓚果來. 會卓西入關，紹還軍延津，因馥惶遽，使陳留高幹、潁川荀諶等說馥曰：「公孫瓚乘勝來向南，而諸郡應之，袁車騎引軍東向，此其意不可知，竊為將軍危之. 」馥曰：「為之奈何？」諶曰：「公孫提燕、代之卒，其鋒不可當. 袁氏一時之傑，必不為將軍下. 夫冀州，天下之重資也，若兩雄並力，兵交於城下，危亡可立而待也. 夫袁氏，將軍之舊，且同盟也，當今為將軍計，莫若舉冀州以讓袁氏. 袁氏得冀州，則瓚不能與之爭，必厚德將軍. 冀州入於親交，是將軍有讓賢之名，而身安於泰山也. 原將軍勿疑！」馥素恇怯，因然其計. 馥長史耿武、別駕閔純、治中李曆諫馥曰：「冀州雖鄙，帶甲百萬，谷支十年. 袁紹孤客窮軍，仰我鼻息，譬如嬰兒在股掌之上，絕其哺乳，立可餓殺. 奈何乃欲以州與之？」馥曰：「吾，袁氏故吏，且才不如本初，度德而讓，古人所貴，諸君獨何病焉！」從事趙浮、程奐請以兵拒之，馥又不聽. 乃讓紹，九州春秋曰：馥遣都督從事趙浮、程奐將強弩萬張屯河陽. 浮等聞馥欲以冀州與紹，自孟津馳東下. 時紹尚在朝歌清水口，浮等從後來，船數百艘，眾萬餘人，整兵鼓夜過紹營，紹甚惡之. 浮等到，謂馥曰：「袁本初軍無鬥糧，各己離散，雖有張楊、於扶羅新附，未肯為用，不足敵也. 小從事等請自以見兵拒之，旬日之間，必土崩瓦解；明將軍但當開閤高枕，何憂何懼！」馥不從，乃避位，出居趙忠故舍. 遣子齎冀州印綬於黎陽與紹. 紹遂領冀州牧.

從事沮授沮音菹. 說紹曰：「將軍弱冠登朝，則播名海內；值廢立之際，則忠義奮發；單騎出奔，則董卓懷怖；濟河而北，則勃海稽首. 振一郡之卒，撮冀州之眾，威震河朔，名重天下. 雖黃巾猾亂，黑山跋扈，舉軍東向，則青州可定；還討黑山，則張燕可滅；回眾北首，則公孫必喪；震脅戎狄，則匈奴必從. 橫大河之北，合四州之地，收英雄之才，擁百萬之眾，迎大駕於西京，複宗廟於洛邑，號令天下，以討未複，以此爭鋒，誰能敵之？比及數年，此功不難. 」紹喜曰：「此吾心也. 」即表授為監軍、奮威將軍. 獻帝紀曰：沮授，廣平人，少有大志，多權略. 仕州別駕，舉茂才，曆二縣令，又為韓馥別駕，表拜騎都尉. 袁紹得冀州，又辟焉. 英雄記曰：是時年號初平，紹字本初，自以為年與字合，必能克平禍亂. 卓遣執金吾胡母班、將作大匠吳脩齎詔書喻紹，紹使河內太守王匡殺之. 漢末名士錄曰：班字季皮，太山人，少與山陽度尚、東平張邈等八人並輕財赴義，振濟人士，世謂之八廚. 謝承後漢書曰：班，王匡之妹夫，董卓使班奉詔到河內，解釋義兵. 匡受袁紹旨. 收班系獄，欲殺之以徇軍. 班與匡書雲：「自古以來，未有下土諸侯舉兵向京師者. 劉向傳曰'擲鼠忌器'，器猶忌之，況卓今處宮闕之內，以天子為籓屏，幼主在宮，如何可討？僕與太傅馬公、太僕趙岐、少府陰脩俱受詔命. 關東諸郡，雖實嫉卓，猶以銜奉王命，不敢玷辱. 而足下獨囚僕於獄，欲以釁鼓，此悖暴無道之甚者也. 僕與董卓有何親戚，義豈同惡？而足下張虎狼之口，吐長之毒，恚卓遷怒，何甚酷哉！死，人之所難，然恥為狂夫所害. 若亡者有靈，當訴足下於皇天. 夫婚姻者禍福之機，今日著矣. 曩為一體，今為血仇. 亡人子二人，則君之甥，身沒之後，慎勿令臨僕屍骸也. 」匡得書，抱班二子而泣. 班遂死於獄. 班嘗見太山府君及河伯，事在搜神記，語多不載. 卓聞紹得關東、乃悉誅紹宗族太傅隗等. 當是時，豪俠多附紹，皆思為之報，州郡起，莫不假其名. 馥懷懼，從紹索去，往依張邈. 英雄記曰：紹以河內硃漢為都官從事. 漢先時為馥所不禮，內懷怨恨，且欲邀迎紹意，擅發城郭兵圍守馥第，拔刃登屋. 馥走上樓，收得馥大兒，槌折兩腳. 紹亦立收漢，殺之. 馥猶憂怖，故報紹索去. 後紹遣使詣邈，有所計議，與邈耳語. 馥在坐上，謂見圖構，無何起至溷自殺. 英雄記曰：公孫瓚擊青州黃巾賊，大破之，還屯廣宗，改易守令，冀州長吏無不望風回應，開門受之. 紹自往征瓚，合戰于界橋南二十裏. 瓚步兵三萬餘人為方陳，騎為兩翼，左 右各五千餘匹，白馬義從為中堅，亦分作兩校，左射右，右射左，旌旗鎧甲，光照天地. 紹令麹義以八百兵為先登，強弩千張夾承之，紹自以步兵數萬結陳於後. 義久在涼州，曉習羌鬥，兵皆驍銳. 瓚見其兵少，便放騎欲陵蹈之. 義兵皆伏楯下不動，未至數十步，乃同時俱起，揚塵大叫，直前衝突，強弩雷發，所中必倒，臨陳斬瓚所署冀州刺史嚴綱甲首千餘級. 瓚軍敗績，步騎奔走，不復還營. 義追至界橋；瓚殿兵還戰橋上，義複破之，遂到瓚營，拔其牙門，營中餘眾皆複散走. 紹在後，未到橋十數裏，下馬發鞍，見瓚已破，不為設備，惟帳下強弩數十張，大戟士百餘人自隨. 瓚部迸騎二千餘匹卒至，便圍紹數重，弓矢雨下. 別駕從事田豐扶紹欲卻入空垣，紹以兜鍪撲地曰：「大丈夫當前鬥死，而入牆間，豈可得活乎？」強弩乃亂髮，多所殺傷. 瓚騎不知是紹，亦稍引卻；會麹義來迎，乃散去. 瓚每與虜戰，常乘白馬，追不虛發，數獲戎捷，虜相告雲「當避白馬」. 因虜所忌，簡其白馬數千匹，選騎射之士，號為白馬義從；一曰胡夷健者常乘白馬，瓚有健騎數千，多乘白馬，故以號焉，紹既破瓚，引軍南到薄落津，方與賓客諸將共會，聞魏郡兵反，與黑山賊於毒共覆鄴城，遂殺太守栗成. 賊十餘部，眾數萬人，聚會鄴中. 坐上諸客有家在鄴者，皆憂怖失色，或起啼泣，紹容貌不變，自若也. 賊陶升者，故內黃小吏也，有善心，獨將部眾逾西城入，閉守州門，不內他賊，以車載紹家及諸衣冠在州內者，身自扞衛，送到斥丘乃還. 紹到，遂屯斥丘，以陶升為建義中郎將. 乃引軍入朝歌鹿場山蒼岩谷討於毒，圍攻五日，破之，斬毒及長安所署冀州牧壺壽. 遂尋山北行，薄擊諸賊（左發丈八）〔左髭丈八〕等，皆斬之. 又擊劉石、青牛角、黃龍、左校、郭大賢、李大目、於氐根等，皆屠其屯壁，奔走得脫，斬首數萬級. 紹複還屯鄴. 初平四年，天子使太傅馬日磾、太僕趙岐和解關東. 岐別詣河北，紹出迎於百里上，拜奉帝命. 岐住紹營，移書告瓚. 瓚遣使具與紹書曰：「趙太僕以周召之德，銜命來征，宣揚朝恩，示以和睦，曠若開雲見日，何喜如之？昔賈複、寇恂亦爭士卒，欲相危害，遇光武之寬，親俱陛見，同輿共出，時人以為榮. 自省邊鄙，得與將軍共同此福，此誠將軍之眷，而瓚之幸也. 」麹義後恃功而驕恣，紹乃殺之.

初，天子之立非紹意，及在河東，紹遣潁川郭圖使焉. 圖還說紹迎天子都鄴，紹不從. 獻帝傳曰：沮授說紹雲：「將軍累葉輔弼，世濟忠義. 今朝廷播越，宗廟毀壞，觀諸州郡外讬義兵，內圖相滅，未有存主恤民者. 且今州城粗定，宜迎大駕，安宮鄴都，挾天子而令諸侯，畜士馬以討不庭，誰能禦之！」紹悅，將從之. 郭圖、淳於瓊曰：「漢室陵遲，為日久矣，今欲興之，不亦難乎！且今英雄據有州郡，眾動萬計，所謂秦失其鹿，先得者王. 若迎天子以自近，動輒表聞，從之則權輕，違之則拒命，非計之善者也. 」授曰：「今迎朝廷，至義也，又於時宜大計也，若不早圖，必有先人者也. 夫權不失機，功在速捷，將軍其圖之！」紹弗能用. 案此書稱（郭圖）〔沮授〕之計，則與本傳違也. 會太祖迎天子都許，收河南地，關中皆附. 紹悔，欲令太祖徙天子都鄄城以自密近，太祖拒之. 天子以紹為太尉，轉為大將軍，封鄴侯，獻帝春秋曰：紹恥班在太祖下，怒曰；「曹操當死數矣，我輒救存之，今乃背恩，挾天子以令我乎！」太祖聞，而以大將軍讓于紹. 紹讓侯不受. 頃之. 擊破瓚于易京，並其眾. 典略曰：自此紹貢禦希慢，私使主薄耿苞密白曰：「赤德衰盡，袁為黃胤，宜順天意. 」紹以苞密白事示軍府將吏. 議者鹹以苞為妖妄宜誅，紹乃殺苞以自解. 九州春秋曰：紹延徵北海鄭玄而不禮，趙融聞之曰：「賢人者，君子之望也. 不禮賢，是失君子之望也. 夫有為之君，不敢失萬民之歡心，況於君子乎？失君子之望，難乎以有為矣. 」英雄記載太祖作董卓歌，辭雲：「德行不虧缺，變故自難常. 鄭康成行酒，伏地氣絕，郭景圖命盡于園桑. 」如此之文，則玄無病而卒. 餘書不見，故載錄之. 出長子譚為青州，沮授諫紹：「必為禍始. 」紹不聽，曰：「孤欲令諸兒各據一州也. 」九州春秋載授諫辭曰：「世稱一兔走衢，萬人逐之，一人獲之，貪者悉止，分定故也. 且年均以賢，德均則卜，古之制也. 原上惟先代成敗之戒，下思逐兔分定之義. 」紹曰：「孤欲令四兒各據一州，以觀其能. 」授出曰：「禍其始此乎！」譚始至青州，為都督，未為刺史，後太祖拜為刺史. 其土自河而西，蓋不過平原而已. 遂北排田楷，東攻孔融，曜兵海隅，是時百姓無主，欣戴之矣. 然信用群小，好受近言，肆志奢淫，不知稼穡之艱難. 華彥、孔順皆奸佞小人也，信以為腹心；王脩等備官而已. 然能接待賓客，慕名敬士. 使婦弟領兵在內，至令草竊，巿井而外，虜掠田野；別使兩將募兵下縣，有賂者見免，無者見取，貧弱者多，乃至於竄伏丘野之中，放 兵捕索，如獵鳥獸. 邑有萬戶者，著籍不盈數百，收賦納稅，參分不入一. 招命賢士，不就；不趨赴軍期，安居族黨，亦不能罪也. 又以中子熙為幽州，甥高幹為並州. 眾數十萬，以審配、逢紀統軍事，田豐、荀諶、許攸為謀主，顏良、文醜為將率，簡精卒十萬，騎萬匹，將攻許. 世語曰：紹步卒五萬，騎八千. 孫盛評曰：案魏武謂崔琰曰「昨案貴州戶籍，可得三十萬眾」. 由此推之，但冀州勝兵已如此，況兼幽、並及青州乎？紹之大舉，必悉師而起，十萬近之矣. 獻帝傳曰：紹將南師，沮授、田豐諫曰：「師出歷年，百姓疲弊，倉庾無積，賦役方殷，此國之深憂也. 宜先遣使獻捷天子，務農逸民；若不得通，乃表曹氏隔我王路，然後進屯黎陽，漸營河南，益作舟船，繕治器械，分遣精騎，鈔其邊鄙，令彼不得安，我取其逸. 三年之中，事可坐定也. 」審配、郭圖曰：「兵書之法，十圍五攻，敵則能戰. 今以明公之神武，跨河朔之強眾，以伐曹氏. 譬若覆手，今不時取，後難圖也. 」授曰：「蓋救亂誅暴，謂之義兵；恃眾憑強，謂之驕兵. 兵義無敵，驕者先滅. 曹氏迎天子安宮許都，今舉兵南向，於義則違. 且廟勝之策，不在強弱. 曹氏法令既行，士卒精練，非公孫瓚坐受圍者也. 今棄萬安之術，而興無名之兵，竊為公懼之！」圖等曰：「武王伐紂，不曰不義，況兵加曹氏而雲無名！且公師武臣（竭）力，將士憤怒，人思自騁，而不及時早定大業，慮之失也. 夫天與弗取，反受其咎，此越之所以霸，吳之所以亡也. 監軍之計，計在持牢，而非見時知機之變也. 」紹從之. 圖等因是譖授「監統內外，威震三軍，若其浸盛，何以制之？夫臣與主不同者昌，主與臣同者亡，此黃石之所忌也. 且禦眾於外，不宜知內. 」紹疑焉. 乃分監軍為三都督，使授及郭圖、淳於瓊各典一軍，遂合而南.

先是，太祖遣劉備詣徐州拒袁術. 術死，備殺刺史車胄，引軍屯沛. 紹遣騎佐之. 太祖遣劉岱、王忠擊之，不克. 建安五年，太祖自東征備. 田豐說紹襲太祖後，紹辭以子疾，不許，豐舉杖擊地曰：「夫遭難遇之機，而以嬰兒之病失其會，惜哉！」太祖至，擊破備；備奔紹. 魏氏春秋載紹檄州郡文曰：「蓋聞明主圖危以制變，忠臣慮難以立權. 曩者強秦弱主，趙高執柄，專制朝命，威福由己，終有望夷之禍，汙辱至今. 及臻呂後，祿、產專政，擅斷萬機，決事省禁，下陵上替，海內寒心. 於是絳侯、硃虛興威奮怒，誅夷逆亂，尊立太宗，故能道化興隆，光明顯融，此則大臣立權之明表也. 司空曹操，祖父騰，故中常侍，與左悺、徐璜並作妖孽，饕餮放橫，傷化虐民. 父嵩，乞丐攜養，因贓假位，輿金輦璧，輸貨權門，竊盜鼎司，傾覆重器. 操贅閹遺醜，本無令德，僄狡鋒俠，好亂樂禍. 幕府昔統鷹揚，掃夷凶逆. 續遇董卓侵官暴國，於是提劍揮鼓，發命東夏，方收羅英雄，棄瑕錄用，故遂與操參咨策略，謂其鷹犬之才，爪牙可任. 至乃愚佻短慮，輕進易退，傷夷折衄，數喪師徒. 幕府輒複分兵命銳，修完補輯，表行東郡太守、兗州刺史，被以虎文，授以偏師，獎蹙威柄，冀獲秦師一克之報. 而操遂乘資跋扈，肆行酷烈，割剝元元，殘賢害善. 故九江太守邊讓，英才俊逸，天下知名，以直言正色，論不阿諂，身被梟縣之戮，妻孥受灰滅之咎. 自是士林憤痛，民怨彌重，一夫奮臂，舉州同聲，故躬破於徐方，地奪於呂布，彷徨東裔，蹈據無所. 幕府唯強幹弱枝之義，且不登叛人之黨，故複援旌擐甲，席捲赴征，金鼓響震，布眾破沮，拯其死亡之患，複其方伯之任，是則幕府無德於兗土之民，而有大造於操也. 後會鑾駕東反，群虜亂政. 時冀州方有北鄙之警，匪遑離局，故使從事中郎徐勳就發遣操，使繕修郊廟，翼衛幼主. 而便放志專行，脅遷省禁，卑侮王官，敗法亂紀，坐召三台，專制朝政，爵賞由心，刑戮在口，所愛光五宗，所惡滅三族，群談者蒙顯誅，腹議者蒙隱戮，道路以目，百寮鉗口，尚書記朝會，公卿充員品而已. 故太尉楊彪，曆典三司，享國極位，操因睚眥，被以非罪，榜楚並兼，五毒俱至，觸情放慝，不顧憲章. 又議郎趙彥，忠諫直言，議有可納，故聖朝含聽，改容加錫，操欲迷奪時權，杜絕言路，擅收立殺，不俟報聞. 又梁孝王，先帝母弟，墳陵尊顯，松柏桑梓，猶宜恭肅，而操率將校吏士親臨發掘，破棺裸屍，略取金寶，至令聖朝流涕，士民傷懷. 又署發丘中郎將、摸金校尉，所過墮突，無骸不露. 身處三公 之官，而行桀虜之態，殄國虐民，毒流人鬼. 加其細政苛慘，科防互設，繒繳充蹊，坑阱塞路，舉手掛網羅，動足蹈機陷，是以兗、豫有無聊之民，帝都有籲嗟之怨. 曆觀古今書籍，所載貪殘虐烈無道之臣，於操為甚. 幕府方詰外奸，未及整訓，加意含覆，冀可彌縫. 而操豺狼野心，潛苞禍謀，乃欲撓折棟樑，孤弱漢室，除滅中正，專為梟雄. 往歲伐鼓北征，討公孫瓚，強禦桀逆，拒圍一年. 操因其未破，陰交書命，欲讬助王師，以相掩襲，故引兵造河，方舟北濟. 會其行人髮露，瓚亦梟夷，故使鋒芒挫縮，厥圖不果. 屯據敖倉，阻河為固，乃欲以螳螂之斧，禦隆車之隧. 幕府奉漢威靈，折沖宇宙，長戟百萬，胡騎千群，奮中黃、育、獲之材，騁良弓勁弩之勢，並州越太行，青州涉濟、漯，大軍汎黃河以角其前，荊州下宛、葉而掎其後，雷震虎步，並集虜庭，若舉炎火以焫飛蓬，覆滄海而沃熛炭，有何不消滅者哉？當今漢道陵遲，綱弛紀絕. 操以精兵七百，圍守宮闕，外稱陪衛，內以拘執，懼其篡逆之禍，因斯而作. 乃忠臣肝腦塗地之秋，烈士立功之會也，可不勖哉！」此陳琳之辭.

紹進軍黎陽，遣顏良攻劉延于白馬. 沮授又諫紹：「良性促狹，雖驍勇不可獨任. 」紹不聽. 太祖救延，與良戰，破斬良. 獻帝傳曰：紹臨發，沮授會其宗族，散資財以與之曰：「夫勢在則威無不加，勢亡則不保一身，哀哉！」其弟宗曰：「曹公士馬不敵，君何懼焉！」授曰：「以曹兗州之明略，又挾天子以為資，我雖克公孫，眾實疲弊，而將驕主忲，軍之破敗，在此舉也. 揚雄有言，'六國蚩蚩，為嬴弱姬'，今之謂也. 」紹渡河，壁延津南，使劉備、文醜挑戰. 太祖擊破之，斬醜，再戰，禽紹大將. 紹軍大震. 獻帝傳曰：紹將濟河，沮授諫曰：「勝負變化，不可不詳. 今宜留屯延津，分兵官渡，若其克獲，還迎不晚，設其有難，眾弗可還. 」紹弗從. 授臨濟歎曰：「上盈其志，下務其功，悠悠黃河，吾其不反乎！」遂以疾辭. 紹恨之，乃省其所部兵屬郭圖. 太祖還官渡. 沮授又曰：「北兵數眾而果勁不及南，南穀虛少而貨財不及北；南利在於急戰，北利在於緩搏. 宜徐持久，曠以日月. 」紹不從. 連營稍前，逼官渡，合戰，太祖軍不利，複壁. 紹為高櫓，起土山，射營中，營中皆蒙楯，眾大懼. 太祖乃為發石車，擊紹樓，皆破，紹眾號曰霹靂車. 魏氏春秋曰：以古有矢石，又傳言「旝動而鼓」，說曰「旝，發石也」，於是造發石車. 紹為地道，欲襲太祖營. 太祖輒於內為長塹以拒之，又遣奇兵襲擊紹運車，大破之，盡焚其穀. 太祖與紹相持日久，百姓疲乏，多叛應紹，軍食乏. 會紹遣淳於瓊等將兵萬餘人北迎運車，沮授說紹：「可遣將蔣奇別為支軍於表，以斷曹公之鈔. 」紹複不從. 瓊宿烏巢，去紹軍四十裏. 太祖乃留曹洪守，自將步騎五千候夜潛往攻瓊. 紹遣騎救之，敗走. 破瓊等，悉斬之. 太祖還，未至營，紹將高覽、張郃等率其眾降. 紹眾大潰，紹與譚單騎退渡河. 餘眾偽降，盡坑之. 張璠漢紀雲：殺紹卒凡八萬人. 沮授不及紹渡，為人所執，詣太祖，獻帝傳雲：授大呼曰：「授不降也，為軍所執耳！」太祖與之有舊，逆謂授曰：「分野殊異，遂用圮絕，不圖今日乃相禽也！」授對曰：「冀州失策，以取奔北. 授智力俱困，宜其見禽耳. 」太祖曰：「本初無謀，不用君計，今喪亂過紀，國家未定，當相與圖之. 」授曰：「叔父、母、弟，縣命袁氏，若蒙公靈，速死為福. 」太祖歎曰：「孤早相得，天下不足慮. 」太祖厚待之. 後謀還袁氏，見殺.

初，紹之南也，田豐說紹曰：「曹公善用兵，變化無方，眾雖少，未可輕也，不如以久持之. 將軍據山河之固，擁四州之眾，外結英雄，內脩農戰，然後簡其精銳，分為奇兵，乘虛迭出，以擾河南，救右則擊其左，救左則擊其右，使敵疲於奔命，民不得安業；我未勞而彼已困，不及二年，可坐克也. 今釋廟勝之策，而決成敗於一戰，若不如志，悔無及也. 」紹不從. 豐懇諫，紹怒甚，以為沮眾，械系之. 紹軍既敗，或謂豐曰：「君必見重. 」豐曰：「若軍有利，吾必全，今軍敗，吾其死矣. 」紹還，謂左右曰：「吾不用田豐言，果為所笑. 」遂殺之. 先賢行狀曰：豐字元皓，钜鹿人，或雲勃海人. 豐天姿朅傑，權略多奇，少喪親，居喪盡哀，日月雖過，笑不至矧. 博覽多識，名重州黨. 初辟太尉府，舉茂才，遷待禦史. 閹宦擅朝，英賢被害，豐乃棄官歸家. 袁紹起義，卑辭厚幣以招致豐，豐以王室多難，志存匡救，乃應紹命，以為別駕. 勸紹迎天子，紹不納. 紹後用豐謀，以平公孫瓚. 逢紀憚豐亮直，數讒之於紹，紹遂忌豐. 紹軍之敗也，土崩奔北，師徒略盡，軍皆拊膺而泣曰：「向令田豐在此，不至於是也. 」紹謂逢紀曰：「冀州人聞吾軍敗，皆當念吾，惟田別駕前諫止吾，與眾不同，吾亦慚見之. 」紀複曰：「豐聞將軍之退，拊手大笑，喜其言之中也. 」紹於是有害豐之意. 初，太祖聞豐不從戎，喜曰：「紹必敗矣. 」及紹奔遁，複曰：「向使紹用田別駕計，尚未可知也. 」孫盛曰：觀田豐、沮授之謀，雖良、平何以過之？故君貴審才，臣尚量主；君用忠良，則伯王之業隆，臣奉闇後，則覆亡之禍至：存亡榮辱，常必由茲. 豐知紹將敗，敗則己必死，甘冒虎口以盡忠規，烈士之於所事，慮不存己. 夫諸侯之臣，義有去就，況豐與紹非純臣乎！詩雲「逝將去汝，適彼樂土」，言去亂邦，就有道可也. 紹外寬雅，有局度，憂喜不形於色，而內多忌害，皆此類也.

冀州城邑多叛，紹複擊定之. 自軍敗後發病，七年，憂死.

紹愛少子尚，貌美，欲以為後而未顯. 典論曰：譚長而惠，尚少而美. 紹妻劉氏愛尚，數稱其才，紹亦奇其貌，欲以為後，未顯而紹死. 劉氏性酷妒，紹死，僵屍未殯，寵妾五人，劉盡殺之. 以為死者有知，當複見紹於地下，乃髡頭墨面以毀其形. 尚又為盡殺死者之家. 審配、逢紀與辛評、郭圖爭權，配、紀與尚比，評、圖與譚比. 眾以譚長，欲立之. 配等恐譚立而評等為己害，緣紹素意，乃奉尚代紹位. 譚至，不得立，自號車騎將軍. 由是譚、尚有隙. 太祖北征譚、尚. 譚軍黎陽，尚少與譚兵，而使逢紀從譚. 譚求益兵，配等議不與. 譚怒，殺紀. 英雄記曰：紀字元圖. 初，紹去董卓出奔，與許攸及紀俱詣冀州，紹以紀聰達有計策，甚親信之，與共舉事. 後審配任用，與紀不睦. 或有讒配於紹，紹問紀，紀稱「配天性烈直，古人之節，不宜疑之」. 紹曰：「君不惡之邪？」紀答曰：「先日所爭者私情，今所陳者國事. 」紹善之，卒不廢配. 配由是更與紀為親善. 太祖渡河攻譚，譚告急於尚. 尚欲分兵益譚，恐譚遂奪其眾，乃使審配守鄴，尚自將兵助譚，與太祖相拒於黎陽. 自月至（九）月，大戰城下，譚、尚敗退，入城守. 太祖將圍之，乃夜遁. 追至鄴，收其麥，拔陰安，引軍還許. 太祖南征荊州，軍至西平. 譚、尚遂舉兵相攻，譚敗奔平原. 尚攻之急，譚遣辛毗詣太祖請救. 太祖乃還救譚，十月至黎陽. 魏氏春秋載劉表遺譚書曰：「天篤降害，禍難殷流，尊公殂殞，四海悼心. 賢胤承統，遐邇屬望，咸欲展布旅力，以投盟主，雖亡之日，猶存之原也. 何寤青蠅飛於幹旍，無極遊於二壘，使股肱分為二體，背膂絕為異身！昔三王五伯，下及戰國，父子相殘，蓋有之矣；然或欲以成王業，或欲以定霸功，或欲以顯宗主，或欲以固塚嗣，未有棄親即異，扤其本根，而能崇業濟功，垂祚後世者也. 若齊襄複九世之讎，士丐卒荀偃之事，是故春秋美其義，君子稱其信. 夫伯游之恨于齊，未若（文公）〔太公〕之忿曹；宣子之承業，未若仁君之繼統也. 且君子之違難不適讎國，豈可忘先君之怨，棄至親之好，為萬世之戒，遺同盟之恥哉！冀州不弟之泬，既已然矣；仁君當降志辱身，以匡國為務；雖見憎於夫人，未若鄭莊之於姜氏，兄弟之嫌，未若重華之於象傲也. 然莊公有大隧之樂，象受有鼻之封. 原棄捐前忿，遠思舊義，複為母子昆弟如初. 」又遺尚書曰：「知變起辛、郭，禍結同生，追閼伯、實沈之蹤，忘常棣死喪之義，親尋干戈，僵屍流血，聞之哽咽，雖存若亡. 昔軒轅有涿鹿之戰，周武有商、奄之師，皆所以翦除穢害而定王 業，非強弱之（事）爭，喜怒之忿也. 故雖滅親不為尤，誅兄不傷義. 今二君初承洪業，纂繼前軌，進有國家傾危之慮，退有先公遺恨之負，當唯義是務，唯國是康. 何者？金木水火以剛柔相濟，然後克得其和，能為民用. 今青州天性峭急，迷于曲直. 仁君度數弘廣，綽然有餘，當以大包小，以優容劣，先除曹操以卒先公之恨，事定之後，乃議曲直之計，不亦善乎！若留神遠圖，克己復禮，當振旆長驅，共獎王室，若迷而不反，違而無改，則胡夷將有誚讓之言，況我同盟，複能戮力為君之役哉？此韓盧、東郭自困於前而遺田父之獲者也. 憤踴鶴望，冀聞和同之聲. 若其泰也，則袁族其與漢升降乎！如其否也，則同盟永無望矣. 」譚、尚盡不從. 漢晉春秋載審配獻書於譚曰：「春秋之義，國君死社稷，忠臣死王命. 苟有圖危宗廟，敗亂國家，王綱典律，親疏一也. 是以周公垂泣而蔽管、蔡之獄，季友歔欷而行針叔之鴆. 何則？義重人輕，事不得已也. 昔衛靈公廢蒯聵而立輒，蒯聵為不道，入戚以篡，衛師伐之. 春秋傳曰：'以石曼姑之義，為可以拒之. '是以蒯聵終獲叛逆之罪，而曼姑永享忠臣之名. 父子猶然，豈況兄弟乎！昔先公廢絀將軍以續賢兄，立我將軍以為適嗣，上告祖靈，下書譜牒，先公謂將軍為兄子，將軍謂先公為叔父，海內遠近，誰不備聞？且先公即世之日，我將軍斬衰居廬，而將軍齋于堊室，出入之分，於斯益明. 是時凶臣逢紀，妄畫蛇足，曲辭諂媚，交亂懿親，將軍奮赫然之怒，誅不旋時，將軍亦奉命承旨，加以淫刑. 自是之後，癰疽破潰，骨肉無絲發之嫌，自疑之臣，皆保生全之福. 故悉遣強胡，簡命名將，料整器械，選擇戰士，殫府庫之財，竭食土之實，其所以供奉將軍，何求而不備？君臣相率，共衛旌麾，戰為雁行，賦為幣主，雖傾倉覆庫，翦剝民物，上下欣戴，莫敢告勞. 何則？推戀戀忠赤之情，盡家家肝腦之計，脣齒輔車，不相為賜. 謂為將軍心合意同，混齊一體，必當並威偶勢，禦寇寧家. 何圖兇險讒慝之人，造飾無端，誘導奸利，至令將軍翻然改圖，忘孝友之仁，聽豺狼之謀，誣先公廢立之言，違近者在喪之位，悖紀綱之理，不顧逆順之節，橫易冀州之主，欲當先公之繼. 遂放兵鈔撥，屠城殺吏，交屍盈原，裸民滿野，或有髡剃發膚，割截支體，冤魂痛於幽冥，創痍號於草棘. 又乃圖獲鄴城，許賜秦、胡，財物婦女，豫有分界. 或聞告令吏士雲：'孤雖有老母，輒使身體完具而已. '聞此言者，莫不驚愕失氣，悼心揮涕，使太夫人憂哀憤懣於堂室，我州君臣士友假寐悲歎，無所措其手足；念欲靜 師拱默以聽執事之圖，則懼違春秋死命之節，貽太夫人不測之患，隕先公高世之業. 且三軍憤慨，人懷私怒，我將軍辭不獲已，以及館陶之役. 是時外為禦難，內實乞罪，既不見赦，而（屠辱谷）〔屠各〕二三其心，臨陳叛戾. 我將軍進退無功，首尾受敵，引軍奔避，不敢告辭. 亦謂將軍當少垂親親之仁，貺以緩追之惠，而乃尋蹤躡軌，無所逃命. 困獸必鬥，以幹嚴行，而將軍師旅土崩瓦解，此非人力，乃天意也. 是後又望將軍改往修來，克己復禮，追還孔懷如初之愛；而縱情肆怒，趣破家門，企踵鶴立，連結外讎，散鋒於火，播增毒螫，烽煙相望，涉血千里，遺城厄民，引領悲怨，雖欲勿救，惡得已哉！故遂引軍東轅，保正疆埸，雖近郊壘，未侵境域，然望旌麾，能不永歎？配等備先公家臣，奉廢立之命. 而圖等幹國亂家，禮有常刑. 故奮敝州之賦，以除將軍之疾，若乃天啟於心，早行其誅，則我將軍匍匐悲號于將軍股掌之上，配等亦袒躬布體以待斧鉞之刑. 若必不悛，有以國斃，圖頭不縣，軍不旋踵. 原將軍詳度事宜，錫以環玦. 」典略曰：譚得書悵然，登城而泣. 既劫于郭圖，亦以兵鋒累交，遂戰不解. 尚聞太祖北，釋平原還鄴. 其將呂曠、呂翔叛尚歸太祖，譚複陰刻將軍印假曠、翔. 太祖知譚詐，與結婚以安之，乃引軍還. 尚使審配、蘇由守鄴，複攻譚平原. 太祖進軍將攻鄴，到洹水，去鄴五十裏，由欲為內應，謀泄，與配戰城中，敗，出奔太祖. 太祖遂進攻之，為地道，配亦於內作塹以當之. 配將馮禮開突門，內太祖兵三百餘人，配覺之，從城上以大石擊突中柵門，柵門閉，入者皆沒. 太祖遂圍之，為塹，週四十裏，初令淺，示若可越. 配望而笑之，不出爭利. 太祖一夜掘之，廣深二丈，決漳水以灌之，自五月至八月，城中餓死者過半. 尚聞鄴急，將兵萬餘人還救之，依西山來，東至陽平亭，去鄴十七裏，臨滏水，舉火以示城中，城中亦舉火相應. 配出兵城北，欲與尚對決圍. 太祖逆擊之，敗還，尚亦破走，依曲漳為營，太祖遂圍之. 未合，尚懼，遣陰夔、陳琳乞降，不聽. 尚還走濫口，進複圍之急，其將馬延等臨陳降，眾大潰，尚奔中山. 盡收其輜重，得尚印綬、節鉞及衣物，以示其家，城中崩沮. 配兄子榮守東門，夜開門內太祖兵，與配戰城中，生禽配. 配聲氣壯烈，終無撓辭，見者莫不歎息. 遂斬之. 先賢行狀曰：配字正南，魏郡人，少忠烈慷慨，有不可犯之節. 袁紹領冀州，委以腹心之任，以為治中別駕，並總幕府. 初，譚之去，皆呼辛毗、郭圖家得出，而辛評家獨被收. 及配兄子開城門內兵，時配在城東南 角樓上，望見太祖兵入，忿辛、郭壞敗冀州，乃遣人馳詣鄴獄，指殺仲治家. 是時，辛毗在軍，聞門開，馳走詣獄，欲解其兄家，兄家已死. 是日生縛配，將詣帳下，辛毗等逆以馬鞭擊其頭，罵之曰：「奴，汝今日真死矣！」配顧曰：「狗輩，正由汝曹破我冀州，恨不得殺汝也！且汝今日能殺生我邪？」有頃，公引見，謂配：「知誰開卿城門？」配曰：「不知也. 」曰：「自卿（文）榮耳. 」配曰：「小兒不足用乃至此！」公複謂曰：「曩日孤之行圍，何弩之多也？」配曰：「恨其少耳！」公曰：「卿忠於袁氏父子，亦自不得不爾也. 」有意欲活之. 配既無撓辭，而辛毗等號哭不已，乃殺之. 初，冀州人張子謙先降，素與配不善，笑謂配曰：「正南，卿竟何如我？」配厲聲曰：「汝為降虜，審配為忠臣，雖死，豈若汝生邪！」臨行刑，叱持兵者令北向，曰：「我君在北. 」樂資山陽公載記及袁獻帝春秋並雲太祖兵入城，審配戰於門中，既敗，逃于井中，於井獲之. 臣松之以為配一代之烈士，袁氏之死臣，豈當數窮之日，方逃身于井，此之難信，誠為易了. 不知資、之徒竟為何人，未能識別然否，而輕弄翰墨，妄生異端，以行其書. 如此之類，正足以誣罔視聽，疑誤後生矣. 寔史籍之罪人，達學之所不取者也. 高幹以並州降，複以幹為刺史.

太祖之圍鄴也，譚略取甘陵、安平、勃海、河間，攻尚於中山. 尚走故安從熙，譚悉收其眾. 太祖將討之，譚乃拔平原，並南皮，自屯龍湊. 十二月，太祖軍其門，譚不出，夜遁奔南皮，臨清河而屯. 十年正月，攻拔之，斬譚及圖等. 熙、尚為其將焦觸、張南所攻，奔遼西烏丸. 觸自號幽州刺史，驅率諸郡太守令長，背袁向曹，陳兵數萬，殺白馬盟，令曰：「違命者斬！」眾莫敢語，各以次歃. 至別駕韓珩，曰：「吾受袁公父子厚恩，今其破亡，智不能救，勇不能死，於義闕矣；若乃北面於曹氏，所弗能為也. 」一坐為珩失色. 觸曰：「夫興大事，當立大義，事之濟否，不待一人，可卒珩志，以勵事君. 」高幹叛，執上党太守，舉兵守壺口關. 遣樂進、李典擊之，未拔. 十一年，太祖征幹. 幹乃留其將夏昭、鄧升守城，自詣匈奴單于求救，不得，獨與數騎亡，欲南奔荊州，上洛都尉捕斬之. 典略曰：上洛都尉王琰獲高幹，以功封侯；其妻哭于室，以為琰富貴將更娶妾媵而奪己愛故也. 十二年，太祖至遼西擊烏丸. 尚、熙與烏丸逆軍戰，敗走奔遼東，公孫康誘斬之，送其首. 典略曰：尚為人有勇力，欲奪取康眾，與熙謀曰：「今到，康必相見，欲與兄手擊之，有遼東猶可以自廣也. 」康亦心計曰：「今不取熙、尚，無以為說於國家. 」乃先置其精勇於廄中，然後請熙、尚. 熙、尚入，康伏兵出，皆縛之，坐於凍地. 尚寒，求席，熙曰：「頭顱方行萬里，何席之為！」遂斬首. 譚，字顯思. 熙，字顯奕. 尚，字顯甫. 吳書曰：尚有弟名買，與尚俱走遼東. 曹瞞傳雲：買，尚兄子. 未詳. 太祖高韓珩節，屢辟不至，卒於家. 先賢行狀曰：珩字子佩，代郡人，清粹有雅量. 少喪父母，奉養兄姊，宗族稱孝悌焉.

袁術 (Yuan Shu)
袁術字公路，司空逢子，紹之從弟也. 以俠氣聞. 舉孝廉，除郎中，曆職內外，後為折沖校尉、虎賁中郎將. 董卓之將廢帝，以術為後將軍；術亦畏卓之禍，出奔南陽. 會長沙太守孫堅殺南陽太守張咨，術得據其郡. 南陽戶口數百萬，而術奢淫肆欲，徵斂無度，百姓苦之. 既與紹有隙，又與劉表不平而北連公孫瓚；紹與瓚不和而南連劉表. 其兄弟攜貳，舍近交遠如此. 吳書曰：時議者以靈帝失道，使天下叛亂，少帝幼弱，為賊臣所立，又不識母氏所出. 幽州牧劉虞宿有德望，紹等欲立之以安當時，使人報術. 術觀漢室衰陵，陰懷異志，故外讬公義以拒紹. 紹複與術書曰：「前與韓文節共建永世之道，欲海內見再興之主. 今西名有幼君，無血之屬，公卿以下皆媚事卓，安可復信！但當使兵往屯關要，皆自蹙死於西. 東立聖君，太平可冀，如何有疑！又室家見戮，不念子胥，可複北面乎？違天不祥，原詳思之. 」術答曰：「聖主聰叡，有周成之質. 賊卓因危亂之際，威服百寮，此乃漢家小厄之會. 亂尚未厭，複欲興之. 乃雲今主'無血之屬'，豈不誣乎！先人以來，奕世相承，忠義為先. 太傅公仁慈惻隱，雖知賊卓必為禍害，以信徇義，不忍去也. 門戶滅絕，死亡流漫，幸蒙遠近來相赴助，不因此時上討國賊，下刷家恥，而圖於此，非所聞也. 又曰'室家見戮，可複北面'，此卓所為，豈國家哉？君命，天也，天不可讎，況非君命乎！慺慺赤心，志在滅卓，不識其他. 」引軍入陳留. 太祖與紹合擊，大破術軍. 術以餘眾奔九江，殺揚州刺史陳溫，領其州. 臣松之案英雄記：「陳溫字元悌，汝南人. 先為揚州刺史，自病死. 袁紹遣袁遺領州，敗散，奔沛國，為兵所殺. 袁術更用陳瑀為揚州. 瑀字公瑋，下邳人. 瑀既領州，而術敗于封丘，南向壽春，瑀拒術不納. 術退保陰陵，更合軍攻瑀，瑀懼走歸下邳. 」如此，則溫不為術所殺，與本傳不同. 以張勳、橋蕤等為大將軍. 李傕入長安，欲結術為援，以術為左將軍，封陽翟侯，假節，遣太傅馬日磾因循行拜授. 術奪日磾節，拘留不遣. 三輔決錄注曰：日磾字翁叔，馬融之族子. 少傳融業，以才學進. 與楊彪、盧植、蔡邕等典校中書，曆位九卿，遂登臺輔. 獻帝春秋曰：術從日磾借節觀之，因奪不還，備軍中千餘人，使促辟之. 日磾謂術曰：「卿家先世諸公，辟士雲何，而言促之，謂公府掾可劫得乎！」從術求去，而術留之不遣；既以失節屈辱，憂恚而死.

時沛相下邳陳珪，故太尉球弟子也. 術與珪俱公族子孫，少共交遊，書與珪曰：「昔秦失其政，天下群雄爭而取之，兼智勇者卒受其歸. 今世事紛擾，複有瓦解之勢矣，誠英乂有為之時也. 與足下舊交，豈肯左右之乎？若集大事，子實為吾心膂. 」珪中子應時在下邳，術並脅質應，圖必致珪. 珪答書曰：「昔秦末世，肆暴恣情，虐流天下，毒被生民，下不堪命，故遂土崩. 今雖季世，未有亡秦苛暴之亂也. 曹將軍神武應期，興複典刑，將撥平凶慝，清定海內，信有徵矣. 以為足下當戮力同心，匡翼漢室，而陰謀不軌，以身試禍，豈不痛哉！若迷而知反，尚可以免. 吾備舊知，故陳至情，雖逆於耳，骨肉之惠也. 欲吾營私阿附，有犯死不能也. 」

興平二年冬，天子敗於曹陽. 術會群下謂曰：「今劉氏微弱，海內鼎沸. 吾家四世公輔，百姓所歸，欲應天順民，於諸君意如何？」眾莫敢對. 主簿閻象進曰：「昔周自後稷至於文王，積德累功，三分天下有其二，猶服事殷. 明公雖奕世克昌，未若有周之盛，漢室雖微，未若殷紂之暴也. 」術嘿然不悅. 用河內張蜅之符命，遂僭號典略曰：術以袁姓出陳，陳，舜之後，以土承火，得應運之次. 又見讖文雲：「代漢者，當塗高也. 」自以名字當之，乃建號稱仲氏. 以九江太守為淮南尹. 置公卿，祠南北郊. 荒侈滋甚，後宮數百皆服綺縠，餘粱肉，九州春秋曰：司隸馮方女，國色也，避亂揚州，術登城見而悅之，遂納焉，甚愛幸. 諸婦害其寵，語之曰：「將軍貴人有志節，當時時涕泣憂愁，必長見敬重. 」馮氏以為然，後見術輒垂涕，術以有心志，益哀之. 諸婦人因共絞殺，懸之廁梁，術誠以為不得志而死，乃厚加殯斂. 而士卒凍餒，江淮間空盡，人民相食. 術前為呂布所破，後為太祖所敗，奔其部曲雷薄、陳蘭於灊山，複為所拒，憂懼不知所出. 將歸帝號於紹，欲至青州從袁譚，發病道死. 魏書曰：術歸帝號於紹曰：「漢之失天下久矣，天子提挈，政在家門，豪雄角逐，分裂疆宇，此與周之末年七國分勢無異，卒強者兼之耳. 加袁氏受命當王，符瑞炳然. 今君擁有四州，民戶百萬，以強則無與比大，論德則無與比高. 曹操欲扶衰拯弱，安能續絕命救已滅乎？」紹陰然之. 吳書曰：術既為雷薄等所拒，留住三日，士眾絕糧，乃還至江亭，去壽春八十裏. 問廚下，尚有麥屑三十斛. 時盛暑，欲得蜜漿，又無蜜. 坐櫺床上，歎息良久，乃大吒曰：「袁術至於此乎！」因頓伏床下，嘔血鬥餘而死. 妻子依術故吏廬江太守劉勳，孫策破勳，複見收視. 術女入孫權宮，子燿拜郎中，燿女又配於權子奮.

劉表 (Liu Biao)
劉表字景升，山陽高平人也. 少知名，號八俊. 張璠漢紀曰：表與同郡人張隱、薛郁、王訪、宣靖、（公褚恭）〔公緒恭〕、劉祗、田林為八交，或謂之八顧. 漢末名士錄雲：表與汝南陳翔字仲麟、范滂字孟博、魯國孔昱字世元、勃海苑康字仲真、山陽檀敷字文友、張儉字元節、南陽岑晊字公孝為八友. 謝承後漢書曰：表受學於同郡王暢. 暢為南陽太守，行過乎儉. 表時年十七，進諫曰：「奢不僭上，儉不逼下，蓋中庸之道，是故蘧伯玉恥獨為君子. 府君若不師孔聖之明訓，而慕夷齊之末操，無乃皎然自遺於世！」暢答曰：「以約失之者鮮矣. 且以矯俗也. 」長八尺餘，姿貌甚偉. 以大將軍掾為北軍中候. 靈帝崩，代王叡為荊州刺史. 是時山東兵起，表亦合兵軍襄陽. 司馬彪戰略曰：劉表之初為荊州也，江南宗賊盛，袁術屯魯陽，盡有南陽之眾. 吳人蘇代領長沙太守，貝羽為華容長，各阻兵作亂. 表初到，單馬入宜城，而延中廬人蒯良、蒯越、襄陽人蔡瑁與謀. 表曰：「宗賊甚盛，而眾不附，袁術因之，禍今至矣！吾欲徵兵，恐不集，其策安出？」良曰：「眾不附者，仁不足也，附而不治者，義不足也；苟仁義之道行，百姓歸之如水之趣下，何患所至之不從而問興兵與策乎？」表顧問越，越曰：「治平者先仁義，治亂者先權謀. 兵不在多，在得人也. 袁術勇而無斷，蘇代、貝羽皆武人，不足慮. 宗賊帥多貪暴，為下所患. 越有所素養者，使示之以利，必以眾來. 君誅其無道，撫而用之. 一州之人，有樂存之心，聞君盛德，必繈負而至矣. 兵集眾附，南據江陵，北守襄陽，荊州八郡可傳檄而定. 術等雖至，無能為也. 」表曰：「子柔之言，雍季之論也. 異度之計，臼犯之謀也. 」遂使越遣人誘宗賊，至者五十五人，皆斬之. 襲取其眾，或即授部曲. 唯江夏賊張虎、陳生擁眾據襄陽，表乃使越與龐季單騎往說降之，江南遂悉平. 袁術之在南陽也，與孫堅合從，欲襲奪表州，使堅攻表. 堅為流矢所中死，軍敗，術遂不能勝表. 李傕、郭汜入長安，欲連表為援，乃以表為鎮南將軍、荊州牧，封成武侯，假節. 天子都許，表雖遣使貢獻，然北與袁紹相結. 治中鄧羲諫表，表不聽，漢晉春秋曰：表答羲曰：「內不失貢職，外不背盟主，此天下之達義也. 治中獨何怪乎？」羲辭疾而退，終表之世. 張濟引兵入荊州界，攻穰城，為流矢所中死. 荊州官屬皆賀，表曰：「濟以窮來，主人無禮，至於交鋒，此非牧意，牧受吊，不受賀也. 」使人納其眾；眾聞之喜，遂服從. 長沙太守張羨叛表，英雄記曰：張羨，南陽人. 先作零陵、桂陽長，甚得江 、湘間心，然性屈強不順. 表薄其為人，不甚禮也. 羨由是懷恨，遂叛表焉. 表圍之連年不下. 羨病死，長沙複立其子懌，表遂攻並懌，南收零、桂，北據漢川，地方數千里，帶甲十餘萬. 英雄記曰：州界群寇既盡，表乃開立學官，博求儒士，使綦毋闓、宋忠等撰五經章句，謂之後定.

太祖與袁紹方相持於官渡，紹遣人求助，表許之而不至，亦不佐太祖，欲保江漢間，觀天下變. 從事中郎韓嵩、別駕劉先說表曰：「豪傑並爭，兩雄相持，天下之重，在於將軍. 將軍若欲有為，起乘其弊可也；若不然，固將擇所從. 將軍擁十萬之眾，安坐而觀望. 夫見賢而不能助，請和而不得，此兩怨必集於將軍，將軍不得中立矣. 夫以曹公之明哲，天下賢俊皆歸之，其勢必舉袁紹，然後稱兵以向江漢，恐將軍不能禦也. 故為將軍計者，不若舉州以附曹公，曹公必重德將軍；長享福祚，垂之後嗣，此萬全之策也. 」表大將蒯越亦勸表，表狐疑，乃遣嵩詣太祖以觀虛實. 嵩還，深陳太祖威德，說表遣子入質. 表疑嵩反為太祖說，大怒，欲殺嵩，考殺隨嵩行者，知嵩無他意，乃止. 傅子曰：初表謂嵩曰：「今天下大亂，未知所定，曹公擁天子都許，君為我觀其釁. 」嵩對曰：「聖達節，次守節. 嵩，守節者也. 夫事君為君，君臣名定，以死守之；今策名委質，唯將軍所命，雖赴湯蹈火，死無辭也. 以嵩觀之，曹公至明，必濟天下. 將軍能上順天子，下歸曹公，必享百世之利，楚國實受其祐，使嵩可也；設計未定，嵩使京師，天子假嵩一官，則天子之臣，而將軍之故吏耳. 在君為君，則嵩守天子之命，義不得複為將軍死也. 唯將軍重思，無負嵩. 」表遂使之，果如所言，天子拜嵩侍中，遷零陵太守，還稱朝廷、曹公之德也. 表以為懷貳，大會寮屬數百人，陳兵見嵩，盛怒，持節將斬之，數曰：「韓嵩敢懷貳邪！」眾皆恐，欲令嵩謝. 嵩不動，謂表曰：「將軍負嵩，嵩不負將軍！」具陳前言. 表怒不已，其妻蔡氏諫之曰：「韓嵩，楚國之望也；且其言直，誅之無辭. 」表乃弗誅而囚之. 表雖外貌儒雅，而心多疑忌，皆此類也.

劉備奔表，表厚待之，然不能用. 漢晉春秋曰：太祖之始征柳城，劉備說表使襲許，表不從. 及太祖還，謂備曰：「不用君言，故失此大會也. 」備曰：「今天下分裂，日尋干戈，事會之來，豈有終極乎？若能應之於後者，則此未足為恨也. 」建安十三年，太祖征表，未至，表病死.

初，表及妻愛少子琮，欲以為後，而蔡瑁、張允為之支黨，乃出長子琦為江夏太守，眾遂奉琮為嗣. 琦與琮遂為讎隙. 典略曰：表疾病，琦還省疾. 琦性慈孝，瑁、允恐琦見表，父子相感，更有讬後之意，謂曰：「將軍命君撫臨江夏，為國東籓，其任至重；今釋眾而來，必見譴怒，傷親之歡心以增其疾，非孝敬也. 」遂遏於戶外，使不得見，琦流涕而去. 越、嵩及東曹掾傅巽等說琮歸太祖，琮曰：「今與諸君據全楚之地，守先君之業，以觀天下，何為不可乎？」巽對曰：「逆順有大體，強弱有定勢. 以人臣而拒人主，逆也；以新造之楚而禦國家，其勢弗當也；以劉備而敵曹公，又弗當也. 三者皆短，欲以抗王兵之鋒，必亡之道也. 將軍自料何與劉備？」琮曰：「吾不若也. 」巽曰：「誠以劉備不足禦曹公乎，則雖保楚之地，不足以自存也；誠以劉備足禦曹公乎，則備不為將軍下也. 原將軍勿疑. 」太祖軍到襄陽，琮舉州降. 備走奔夏口. 傅子曰：巽子公悌，朅偉博達，有知人鑒. 辟公府，拜尚書郎，後客荊州，以說劉琮之功，賜爵關內侯. 文帝時為侍中，太和中卒，巽在荊州，目龐統為半英雄，證裴潛終以清行顯；統遂附劉備，見待次於諸葛亮，潛位至尚書令，並有名德. 及在魏朝，魏諷以才智聞，巽謂之必反，卒如其言. 巽弟子嘏，別有傳. 漢晉春秋曰：王威說劉琮曰：「曹操得將軍既降，劉備已走，必解弛無備，輕行單進；若給威奇兵數千，徼之於險，操可獲也. 獲操即威震天下，坐而虎步，中夏雖廣，可傳檄而定，非徒收一勝之功，保守今日而已. 此難遇之機，不可失也. 」琮不納. 搜神記曰：建安初，荊州童謠曰：「八九年間始欲衰，至十三年無孑遺. 」言自（中興）〔中平〕以來，荊州獨全，及劉表為牧，民又豐樂，至建安八年九年當始衰. 始衰者，謂劉表妻死，諸將並零落也. 十三年無孑遺者，表當又死，因以喪破也. 是時，華容有女子忽啼呼雲：「荊州將有大喪. 」言語過差，縣以為妖言，系獄月餘，忽於獄中哭曰：「劉荊州今日死. 」華穀去州數百里，即遣馬吏驗視，而劉表果死，縣乃出之. 續又歌吟曰：「不意李立為貴人. 」後無幾，太祖平荊州，以涿郡李立字建賢為荊州刺史.

太祖以琮為青州刺史、封列侯. 魏武故事載令曰：「楚有江、漢山川之險，後服先疆，與秦爭衡，荊州則其故地. 劉鎮南久用其民矣. 身沒之後，諸子鼎峙，雖終難全，猶可引日. 青州刺史琮，心高志潔，智深慮廣，輕榮重義，薄利厚德，蔑萬里之業，忽三軍之眾，篤中正之體，教令名之譽，上耀先君之遺塵，下圖不朽之餘祚；鮑永之棄並州，竇融之離五郡，未足以喻也. 雖封列侯一州之位，猶恨此寵未副其人；而比有箋求還州. 監史雖尊，秩祿未優. 今聽所執，表琮為諫議大夫，參同軍事. 」蒯越等侯者十五人. 越為光祿勳；傅子曰：越，蒯通之後也，深中足智，魁傑有雄姿. 大將軍何進聞其名，辟為東曹掾. 越勸進誅諸閹官，進猶豫不決. 越知進必敗，求出為汝陽令，佐劉表平定境內，表得以強大. 詔書拜章陵太守，封樊亭侯. 荊州平，太祖與荀彧書曰：「不喜得荊州，喜得蒯異度耳. 」建安十九年卒. 臨終，與太祖書，讬以門戶. 太祖報書曰：「死者反生，生者不愧. 孤少所舉，行之多矣. 魂而有靈，亦將聞孤此言也. 」嵩，大鴻臚；先賢行狀曰：嵩字德高，義陽人. 少好學，貧不改操. 知世將亂，不應三公之命，與同好數人隱居於酈西山中. 黃巾起，嵩避難南方，劉表逼以為別駕，轉從事中郎. 表郊祀天地，嵩正諫不從，漸見違忤. 奉使到許，事在前注. 荊州平，嵩疾病，就在所拜授大鴻臚印綬. 羲，侍中；羲，章陵人. 先，尚書令；其餘多至大官. 零陵先賢傳曰：先字始宗，博學強記，尤好黃老言，明習漢家典故. 為劉表別駕，奉章詣許，見太祖. 時賓客並會，太祖問先：「劉牧如何郊天也？」先對曰：「劉牧讬漢室肺腑，處牧伯之位，而遭王道未平，群凶塞路，抱玉帛而無所聘頫，修章表而不獲達禦，是以郊天祀地，昭告赤誠. 」太祖曰：「群凶為誰？」先曰：「舉目皆是. 」太祖曰：「今孤有熊羆之士，步騎十萬，奉辭伐罪，誰敢不服？」先曰：「漢道陵遲，群生憔悴，既無忠義之士，翼戴天子，綏甯海內，使萬邦歸德，而阻兵安忍，曰莫己若，既蚩尤、智伯複見於今也. 」太祖嘿然. 拜先武陵太守. 荊州平，先始為漢尚書，後為魏國尚書令. 先甥同郡周不疑，字元直，零陵人. 先賢傳稱不疑幼有異才，聰明敏達，太祖欲以女妻之，不疑不敢當. 太祖愛子倉舒，夙有才智，謂可與不疑為儔. 及倉舒卒，太祖心忌不疑，欲除之. 文帝諫以為不可，太祖曰：「此人非汝所能駕禦也. 」乃遣刺客殺之. 摯虞文章志曰：不疑死時年十七，著文論四首. 世語曰：表死後八十餘年，至晉太康中，表塚見發. 表及妻身形如生 ，芬香聞數裏.

評曰：董卓狼戾賊忍，暴虐不仁，自書契已來，殆未之有也. 英雄記曰：昔大人見臨洮而銅人鑄，臨洮生卓而銅人毀；世有卓而大亂作，大亂作而卓身滅，抑有以也. 袁術奢淫放肆，榮不終己，自取之也. 臣松之以為桀、紂無道，秦、莽縱虐，皆多歷年所，然後眾惡乃著. 董卓自竊權柄，至於隕斃，計其日月，未盈三周，而禍崇山嶽，毒流四海. 其殘賊之性，寔豺狼不若. 「書契未有」，斯言為當. 但評既曰「賊忍」，又雲「不仁」，賊忍，不仁，於辭為重. 袁術無毫芒之功，纖介之善，而倡狂于時，妄自尊立，固義夫之所扼腕，人鬼之所同疾. 雖複恭儉節用，而猶必覆亡不暇，而評但雲「奢淫不終」，未足見其大惡. 袁紹、劉表，咸有威容、器觀，知名當世. 表跨蹈漢南，紹鷹揚河朔，然皆外寬內忌，好謀無決，有才而不能用，聞善而不能納，廢嫡立庶，舍禮崇愛，至於後嗣顛蹙，社稷傾覆，非不幸也. 昔項羽背範增之謀，以喪其王業；紹之殺田豐，乃甚於羽遠矣！